**PRESSEMELDING**

**Festkveld for unge på Munchmuseet**

**Fredag kveld holder Munchmuseet langåpent, kun for ungdom. Med konseptet Late Night Young inviterer vi til en helaften av, for og med unge.**

Late Night Young er et tilbud til kunst- og kulturinteresserte i alderen 15–18 år, som arrangeres på Munchmuseet to kvelder i året. Museet holder langåpent og byr på et fullspekket program, spesielt tilpasset ungdom. Det blir fri adgang til utstillingen, konserter med ungdomsband, moteshow og dansegruppe. I tillegg holder vi vårt trykkeverksted åpent, der man kan lage sin egen grafikk.

Programmet for hvert arrangement utvikles i samarbeid med elever fra Edvard Munch videregående skole. Arbeidsgruppen Munch+Munch består av elever fra utdanningsprogrammene studiespesialisering og kunst, design og arkitektur, som planlegger et interessant og morsomt program tilpasset publikum i samme aldersgruppe. Med spennende ideer fra engasjerte og kulturinteresserte VGS-elever, blir Late Night Young-arrangementene festkvelder skreddersydd for ungdom.

Arrangementet er gratis, og åpent for alle i alderen 15-18 år. Vi starter kl. 18 og avslutter kl. 21.

**For mer informasjon og bilder:**

Gitte Skilbred, kommunikasjonsdirektør

E: gitte.skilbred@munchmuseet.no T: 970 57 819